Valga kurdid kergejõustiklased Tanel Visnap ja Karl Kristjan Kajak püstitasid kolm uut Eesti välirekordit.
Möödunud kolmapäeval peeti Valga keskstaadionil Valgamaa lahtisi meistrivõistlusi kergejõustikus. Tanel Visnap jooksis seal uueks Eesti kurtide meeste 100 meetri välirekordiks 11,18 sekundit. Eelmine rekord 11,23 sekundit püsis 2002. aastast Andres Liiviste nimel.
Karl Kristjan Kajak püstitas aga 200 meetri jooksus uue rekordi ajaga 23.13. Eelmine, 1985. aastal käsiajaga mõõdetud rekord oli Vahur Kangro nimel.
Kangro käes oli senini ka 1987. aastast kaugushüpperekord 6,72 meetrit. Kajak parandas seda ühe sentimeetriga, hüpates tulemuseks 6,73.
Ühtlasi selgus, et Kajaku hiljuti Vilniuses Balti kergejõustiku meistrivõistlusel tehtud kuulitõuke tulemus 12,67 meetrit on samuti uus Eesti rekord.
Mõlemad mehed esindavad Valga spordiklubi Maret-Sport, kus nende treener on Raimond Luts.